Bivši direktor CIA-e izražava sumnju da su oružja za masovno uništavanje bila povod za rat u Iraku
U svojoj knjigi George Tenet piše da su dužnosnici Bijele kuće i Pentagona bili odlučni u namjeri da se izvrši napad na Irak od prvih d
U ponedjeljak se u američkim knjižarama pojavila dugo očekivana knjiga bivšeg direktora Središnje obavještajne agencije CIA-e Georgea Teneta . Odmah po izlasku, sjećanja bivšeg direktora CIA-e su naišla na burne reakcije analitičara, ali i bivših i sadašnjih uposlenika najpoznatije američke obavještajne agencije. U svojoj knjizi George Tenet pokušava obraniti sebe i agenciju kojoj je bio na čelu sedam godina od kritika do kojih je došlo nakon terorističkih napada od 11. rujna i pogrešnih obavještajnih informacija uoči invazije na Irak. Po Georgeu Tenetu, dužnosnici Bijele kuće i Pentagona, konkretno dopredsjednik Dick Cheney i ministar obrane Donald Rumsfeld, bili su odlučni u namjeri da se izvrši napad na Irak od prvih dana administracije predsjednika Busha i opetovano su prilagođavali obavještajne podatke kako bi izgradili podršku javnosti za to. Bivši direktor CIA-e u svojoj knjizi izražava sumnju da su oružja za masovno uništavanje bila glavni razlog iza odluke Sjedinjenih Država za rat u Iraku, da je to samo "lice koje je pokazano javnosti". Stvarni razlog, piše on, jest "u velikoj mjeri neartikulirano stajalište administracije da se isplati platiti cijenu za demokratsku transformaciju Srednjeg istoka kroz promjenu režima u Iraku". Gospodin Tenet kaže da se nikad unutar administracije nije povela ozbiljnija rasprava "o neposrednosti iračke prijetnje". Bivši direktor CIA-e vjeruje da je razlog za povećanje pobunjeničkih aktivnosti u Iraku upravo u tome što Bijela kuća nije izvršila pravodobna planiranja za obnovu te zemlje. Na početku knjige, George Tenet opsuje svoj prvi i drugi posjet Iraku. Druga tema kojoj je posvećen veći dio Tenetove knjige su teroristički napadi od 11. rujna, odnosno, pokušaji bivšeg direktora da "opere" svoju agenciju od odgovornosti za njih. Iako autor priznaje da CIA nije uspjela predvidjeti konkretne pojedinosti terorističkih napada na Sjedinjene Države, navodi opetovana upozorenja koja je iznosio tijekom godina o opasnostima koje prijete od Osame bin Ladena i al-Qaide. Posebno ističe kao uznemiravajuće obavještajne informacije koje je predočio tadašnjoj državnoj tajnici Condoleezzi Rice 10. srpnja 2001. godine u kojima se najavljuje 'veliki događaj'. "Moramo razmotriti poduzimanje trenutačne akcije u Afganistanu sad. Moramo krenuti u ofenzivu" - nakon ovakvog upozorenja, kaže George Tenet, Condoleezza Rice je cijeli slučaj prebacila na nekog od svojih podređenih. Mnoge su rasprave vođene o tome što se moglo učiniti na sprječavanju ovih napada, a nestranačko povjerenstvo koje je ispitivalo uzroke koji su doveli do njih, kao glavnu preporuku iznijelo je poboljšavanje suradnje među američkim obavještajnim agencijama. "Još uvijek ležim budan noću i mislim o tome što smo mogli učiniti, a nismo, da zaustavimo terorističke napade od 11. rujna. Obiteljima žrtava ovih terorističkih napada poručujem 'zaslužili ste bolje od vaše cijele vlade', od svih nas". Knjiga Georgea Teneta ne donosi neke nove činjenice koje dosad nisu bile poznate, ali u velikoj mjeri potvrđuje portret Bijele kuće koju su već naznačili neki novinari i bivši članovi administracije predsjednika Busha. George Tenet u knjizi zaključuje, parafrazirajući bivšeg senatora Daniela Patricka Moynihana, "Političari imaju pravo na svoje stavove, ali nemaju pravo na svoju vlastitu faktografiju".